Chapalasjøen
Store norske leksikon,Geografi,Verdens geografi,Nord- og Mellom-Amerika,Mexicos geografi
Chapalasjøen er Mexicos største ferskvannsinnsjø, delt mellom delstatene Jalisco og Michoacán. Innsjøen på 1080 km2 ligger cirka 45 kilometer sør for byen Guadalajara, 1520 meter over havet, og er et populært utfartssted. Naturskjønne omgivelser, behagelig klima og pittoreske landsbyer langs bredden har blant annet tiltrukket en koloni av pensjonerte nordamerikanere.
Til tross for størrelsen er Chapalasjøen grunn: største dybde er 10,5 meter. Avskoging rundt innsjøen har ført til erosjon og større avsetning av sedimenter, dermed også grunnere vann. Tap av dybde har økt innsjøens gjennomsnittstemperatur, som igjen har resultert i økt fordampning. Vannet fra Lermaelven, som har utløp i Chapalasjøen, bringer med seg industriavfall – som sammen med det varme vannet har ført til gode vekstvilkår for den invaderende planten vannhyasint. Les mer i Store norske leksikon Mexicos geografi Mexicos befolkning